ZARAFShON DARYoSI HAVZASIDA EKOLOGIK VA SANITARIYA-EPIDEMIOLOGIK VAZIYATNI YaXShILASh TO‘G‘RISIDA

Zarafshon daryosi havzasida suv xo‘jaligi va ekologiya jihatidan keskin vaziyat vujudga kelganligi munosabati bilan xamda Samarqand, Navoiy va Buxoro viloyatlarida sanitariya-epidemiologik holat yomonlashishining oldini olish maqsadida Vazirlar Mahkamasi qaror qiladi:
 1. Zarafshon daryosi havzasida ekologik va sanitariya-epidemiologik vaziyatni yaxshilash, xavfli yuklarni O‘zbekiston Respublikasi hududi orqali transportda tashishda bo‘lishi mumkin bo‘lgan favqulodda vaziyatlarning oldini olish va bartaraf etish bo‘yicha chora-tadbirlar ilovaga* muvofiq tasdiqlansin.
 2. Vazirlar Mahkamasining 2001-yil 3-maydagi farmoyishi bilan tashkil etilgan Zarafshon daryosi havzasida ekologik va sanitariya-epidemiologik vaziyatni yaxshilash bo‘yicha idoralararo ishchi komissiya:
 vazirliklar, idoralar, xo‘jalik birlashmalari, Samarqand, Navoiy va Buxoro viloyatlari hokimliklari rahbarlarining mo‘ljallangan chora-tadbirlarning amalga oshirilishi to‘g‘risidagi hisobotlarini muntazam ravishda eshitib borsin;
 tasdiqlangan chora-tadbirlarning bajarilishi yuzasidan har bir yarim yillik yakunlari bo‘yicha Vazirlar Mahkamasiga axborot bersin.
 3. Mazkur qarorning bajarilishini nazorat qilish O‘zbekiston Respublikasi Prezidentining Davlat maslahatchisi I. Jo‘rabekov zimmasiga yuklansin.